
  DÔVODOVÁ SPRÁVA


A. Všeobecná časť

Na rokovanie vlády Slovenskej republiky sa predkladá návrh zákona, ktorým sa dopĺňa zákon č. 99/1963 Zb. Občiansky súdny poriadok v znení neskorších predpisov  (ďalej len „návrh zákona“).  

Cieľom predloženého návrhu zákona je upraviť postup pri návrhu generálneho prokurátora pri návrhu na odklad vykonateľnosti mimoriadnym dovolaním napadnutého rozhodnutia. Doterajšia právna úprava uvedená v § 243i ods. 2 Občianskeho súdneho poriadku obsahuje iba odkaz na primerané použitie ustanovení o konaní na dovolacom súde a danú otázku priamo nerieši.

Návrh zákona je v súlade s Ústavou Slovenskej republiky, ústavnými zákonmi, medzinárodnými zmluvami, ktorými je Slovenská republika viazaná a zákonmi.

Navrhovaná právna úprava nebude mať dopad na štátny rozpočet, rozpočty obcí alebo rozpočty vyšších územných celkov a nezakladá nároky na pracovné sily a organizačné zabezpečenie. Materiál nemá finančný, ekonomický, environmentálny vplyv, ani vplyv na zamestnanosť a podnikateľské prostredie.






























DOLOŽKA ZLUČITEĽNOSTI
návrhu právneho predpisu
s právom Európskych spoločenstiev a právom Európskej únie

1. Predkladateľ právneho predpisu: 

2. Názov návrhu právneho predpisu: Zákon, ktorým sa dopĺňa zákon č. 99/1963 Zb. Občiansky súdny poriadok v znení neskorších predpisov 

3. Problematika návrhu právneho predpisu:

nie je upravená v práve Európskych spoločenstiev,

nie je upravená v práve Európskej únie,

nie je obsiahnutá v judikatúre Súdneho dvora Európskych spoločenstiev alebo Súdu prvého stupňa Európskych spoločenstiev.


Je bezpredmetné vyjadrovať sa k bodom 4., 5. a 6. 





















DOLOŽKA 
finančných, ekonomických, environmentálnych vplyvov
a vplyvov na zamestnanosť a na podnikateľské prostredie 

Odhad dopadov na verejné financie:
Navrhovaná právna úprava nebude mať negatívny dopad na štátny rozpočet, rozpočty obcí alebo rozpočty vyšších územných celkov. 

Odhad ekonomických dopadov na obyvateľov, hospodárenie podnikateľskej sféry a iných právnických osôb:
Návrh zákona nebude mať ekonomický dopad na obyvateľov, hospodárenie podnikateľskej sféry a iných právnických osôb. 

Odhad dopadov na životné prostredie
Predložený návrh zákona nebude mať žiadny vplyv na životné prostredie.   	

Odhad dopadov na zamestnanosť
Realizácia predloženého návrhu zákona nebude mať negatívny vplyv na nezamestnanosť ani na zamestnanosť občanov Slovenskej republiky. 

Odhad dopadov na podnikateľské prostredie:
 Návrh zákona nebude mať vplyv ani na podnikateľské prostredie.























B. Osobitná časť 

K Čl. I (Občiansky súdny poriadok)

K bodu 1
Navrhuje sa možnosť, aby generálny prokurátor najmä z dôvodu časovej tiesne podal mimoriadne dovolanie v naliehavých prípadoch aj bez odôvodnenia s tým, že dôvody musia byť pod sankciou zastavenia konania v zákonnej lehote doplnené. Doterajšie oprávnenie generálneho prokurátora podať mimoriadne dovolanie v zákonom stanovenej lehote nie je týmto návrhom zákona obmedzené.

K bodom 2 
Navrhuje sa, aby podanie mimoriadneho dovolania nastal automatický odklad vykonateľnosti napadnutého rozhodnutie už samotným podaním mimoriadneho dovolania, a to za predpokladu, že generálny prokurátor súčasne s podaním mimoriadneho dovolania navrhne odklad vykonateľnosti napadnutého rozhodnutia. Účinky odkladu vykonateľnosti zaniknú, ak dovolací súd návrh generálneho prokurátora na odklad vykonateľnosti zamietne. Dovolací súd môže návrhu na odklad vykonateľnosti vyhovieť, v takom prípade pokračujú účinky odkladu vykonateľnosti až do skončenia dovolacieho konania (do rozhodnutia vo veci samej). Ak dovolací súd do jedného roka nevydá rozhodnutie o návrhu na odklad vykonateľnosti uplynutím tejto lehoty účinky odkladu vykonateľnosti zanikajú.
Za účelom, aby účastník konania vedel preukázať, že nastal odklad účinnosti rozhodnutia, ktoré sa ho týka, ukladá sa dovolaciemu súdu povinnosť vydať potvrdenie o podaní mimoriadneho dovolania, ktoré súčasne obsahuje návrh na odklad vykonateľnosti mimoriadným dovolaním napadnutého rozhodnutia. 

K bodu 3
Navrhovaná právna úprava sa bude vzťahovať nielen na rozhodnutia, ktoré nadobudnú právoplatnosť po účinnosti tohto zákona, ale aj na rozhodnutia ktoré nadobudli právoplatnosť pred účinnosťou navrhovanej právnej úpravy, pokiaľ sú splnené podmienky podľa § 243e až 243g OSP ustanovené v doterajšom znení Občianskeho súdneho poriadku pre podanie mimoriadneho dovolania.

K Čl. II (Účinnosť)

Navrhuje sa účinnosť zákona vyhlásením.


Bratislava,  27. november 2008                                      


	Robert Fico, v. r.
                                                            predseda vlády
                                                      Slovenskej republiky 

 
	       Robert Kaliňák, v.r.
	minister vnútra
                                                     a podpredseda vlády
                                                     Slovenskej republiky
